"Albchrome" nën hetim pas akuzave se shkarkoi kreun e sindikatës
Kompania që zotëron minerën e kromit në Bulqizë, akuzohet se ka marrë masa ndëshkimore ndaj disa prej minatorëve që themeluan në mes të nëntorit një sindikatë të pavarur.
Kompania "Albchrome", pjesë e grupit Balfin – konglomerati më i madh industrial dhe tregtar në Shqipëri, është vënë në hetim administrativ nga Inspektorati Shtetëror i Punës, e akuzuar se ka larguar nga puna krerët e një sindikate të re, të sapo regjistruar nga minatorët e minierës së kromit në Bulqizë. Materiali në vazhdim, është në kuadër të bashkëpunimit të Zërit të Amerikës me rrjetin ballkanik të gazetarisë investigative, BIRN dhe është përgatitur nga gazetari Sami Curri. Nëpërmjet një deklarate me shkrim,Inspektoriati i tha BIRN se ka nisur hetimet për shkelje të kodit të punës dhe ndërhyrje të kompanisë në veprimtaritë sindikale. Në fillim të dhjetorit disa dhjetëra minatorë të minierës së Bulqizës, protestuan për gati një javë kundër vendimit të kompanisë për tëshkarkuar nga puna kreun e sindikatës. Edhe pse protesta ishte paqësore, policia procedoi penalisht 7 persona, të akuzuar si organizatorë dhe pjesëmarrës në tubime të paligjshme. Më 3 dhjetor, kompania ‘Albchrome’ shkarkoi nga puna edhe Beqir Duriqin, anëtar i Këshillit Sindikal dhe përgjegjës i financave në Sindikatën Minatorët e Bashkuar të Bulqizës. Nëpërmjet një përgjigje me shkrim, kompania Albchrome mohoi të ketë ndërmarra masa disiplinore ndaj minatorëve për shkak të përfshirjes në sindikatë. Profesioni i minatorit është një nga më të rrezikshmit në vend. Të dhënat e siguruara nga BIRN tregojnë se vetëm në zonën e Bulqizës dhe Martaneshit kanë humbur jetën në aksidente në punë nga viti 2014 deri në vitin 2017, 27 minatorë, dhe në të gjitha rastet këto vdekje i janë faturuar pakujdesisë së viktimave. shtoi Albion Kola, një tjetër minator i kompanisë. Minatorët e Bulqizës që iu bashkuan grevës disa ditore më herët këtë muaj, shpresojnë që me organizimin e ri sindikal, kushtet e punës në minierë dhe përfaqësimi i kërkesave të tyre përballë drejtueseve të kompanisë do të përmirësohen.